Brad word vir kindermishandeling ondersoek | SARIE
Brad Pitt en Angelina Jolie FOTO Bryan Crowe / ©A.M.P.A.S	Verwante Artikels
Brangelina binnekort weer saam in nuwe fliek
Brad word vir kindermishandeling ondersoek	deur SARIE.com-span
Brangelina is steeds op almal se lippe. Toe nuus oor die egskeiding gebreek het, het dit soos ’n veldbrand op sosiale media versprei. Op Twitter was dit die onderwerp van 77,4% van alle opmerkings, op Facebook het 2,52% oor Brangelina gepraat. Dit was een van die mees gebruikte hutsmerke op sosiale media, berig Adweek.
Die nuutste gerug is dat Angelina Jolie vir Brad Pitt gelos het ter wille van haar kinders se veiligheid. En nou word ’n klagte teen Brad ondersoek, een van verbale en fisieke mishandeling van een van die paar se kinders, berig People.
Die voorval het glo op ’n private vliegtuig plaasgevind terwyl Brad na bewering onder die invloed van drank was. Angelina was ook op hierdie vliegtuig. En nou ondersoek Los Angeles polisie en die departement van kinders- en gesinsdienste hierdie insident. Dis nog onbekende watter van hul ses kinders was die beweerde ‘slagoffer’. Lees die volledige storie hier.
Terwyl die vuil wasgoed in die openbaar gewas word, is daar ook gerugte van buite-egtelike verhoudings, dwelms en prostitute.
Die afgelope week is ’n paar bekende name by die Brangelina-sage betrek, onder andere Jennifer Anistion, Marion Cotillard en Selena Gomez.
Van die bewerings is dat Brad vir die Franse aktrise Marion ogies gemaak het op die stel van hul spioenasiedrama Allied.
Maar mense kan nie help om die ooreenkomste tussen Allied en Mr. and Mrs. Smith te sien nie, veral oor die twee hoofkarakters in albei flieks spioene sowel as geliefdes is.
Dis nie die eerste Brad Pitt-verhouding waaroor die wêreld treur nie. Brad was immers voor Angelina vir vyf jaar getroud met Jennifer Aniston, tussen 2000 en 2005. Angelina en Brad het mekaar ontmoet op die stel van Mr. and Mrs. Smith, wat in 2005 uitgereik is.
Maar ná Angie en Brad saam in die aksierolprent verskyn het, het Brad en Jen se paadjies geskei. Natuurlik is twee en twee vinnig bymekaargetel.
Voordat Brad en Jennifer saam was, het hy van 1994 tot 1997 ’n verhouding met Gwyneth Paltrow gehad. Dié twee het mekaar op die stel van David Fincher se rolprent Seven ontmoet.
Hy het ook in die 1980’s en 1990’s verhoudings gehad met medespelers soos Robin Givens, Jill Schoelen en Juliette Lewis. Maar dis nie net Marion wat by die vuil wasgoed betrek word nie.
Die Amerikaanse sanger Selena Gomez se naam word nou ook genoem nadat ’n foto verskyn het van haar en Brad wat met mekaar gesels, berig The Telegraph. Selena neem op die oomblik ’n ruskans van haar loopbaan weens die siekte lupus – lees meer hier.
Selfs Madame Tussauds moes afskeid neem van Brangelina. Hul onderskeie wasfigure is reeds van mekaar geskei, berig The Independent. Die Twilight-akteur Robert Pattinson staan nou tussen die voormalige paartjie.
Robert Pattinson is the mediator between #BradPitt #AngelinaJolie @MadameTussauds pic.twitter.com/jG4fpg3b1s — Diario Twilight (@DiarioTwilight) September 21, 2016
Angie en Brad in gelukkiger tye